b'\n_START_ARTICLE_\nValent\xc3\xadn Gonz\xc3\xa1lez Ram\xc3\xadrez\n_START_SECTION_\nBiografia\n_START_PARAGRAPH_\nValent\xc3\xadn Gonz\xc3\xa1lez Ram\xc3\xadrez era fill de treballadors. Era el major de dos germans. Persona molt afectuosa, riallera i familiar, li agradava la fotografia, la m\xc3\xbasica, el cinema, els esports i eixir amb la n\xc3\xb2via i amics. No li agradava veure ocells engabiats, i per aix\xc3\xb2 els que tenia sempre estaven solts per la casa._NEWLINE_Va cursar estudis primaris, i tingu\xc3\xa9 diverses faenes, fins que amb divuit anys aconsegu\xc3\xad entrar a treballar a la colla al costat de son pare. El  seu avi tamb\xc3\xa9 hi va treballar, a les colles del Mercat.\n_START_SECTION_\nVaga al Mercat d\'Abastos\n_START_PARAGRAPH_\nDespr\xc3\xa9s de la  instauraci\xc3\xb3 de la democr\xc3\xa0cia, durant la Transici\xc3\xb3, es van legalitzar els sindicats, i ell es va afiliar com molts dels seus companys al sindicat de Transports de la  CNT de Val\xc3\xa8ncia. Sentia l\'orgull de poder,  per fi,  lluitar pels drets dels treballadors._NEWLINE_A una setmana de complir els 21 anys (majoria d\'edat a l\'\xc3\xa8poca), les colles declararen vaga, ja que els assentadors del mercat no els pagaven part del salari per treballs ja realitzats. Si no rebien aquells diners no en tindrien prou per poder cobrar el sou d\'aquell estiu. La vaga era legal i sense avalots. Tot transcorria amb total normalitat, i els camioners que arribaven a descarregar s\'hi solidaritzaven malgrat no poder traure els productes peribles dels camions.\n_START_SECTION_\nL\'assassinat de Valent\xc3\xadn\n_START_PARAGRAPH_\n\'\'El 25 de juny de 1979 moria, a mans d\'un antidisturbis de la policia armada, per tret a boca de can\xc3\xb3 d\'una bala de goma, el jove anarcosindicalista Valent\xc3\xadn Gonz\xc3\xa1lez Ram\xc3\xadrez, quan es disposava a ajudar son pare brutalment apallissat per un altre gu\xc3\xa0rdia,  quan es trobava en vaga pac\xc3\xadfica i legal de les colles de c\xc3\xa0rrega i desc\xc3\xa0rrega del Mercat d\'Abastaments de Val\xc3\xa8ncia.\'\'_NEWLINE_Els antidisturbis carregaren contra els treballadors sense motius ni cap provocaci\xc3\xb3 al crit d\'un dels caps policials:   \xe2\x80\x9cA carregar\xe2\x80\x9d, \xe2\x80\x9c\xc3\xa9s que no teniu collons?\xe2\x80\x9d, \xe2\x80\x9che dit que carregueu\xe2\x80\x9d._NEWLINE_De sobte els treballadors van comen\xc3\xa7ar a rebre colps de porra per tot arreu, cosa que feu que es refugiaren en la caseta que tenia la colla al Mercat. Per fer-los eixir de la caseta, la policia els llan\xc3\xa7ava per la finestra pots de fum, i segons hi eixien els apallissaven, i entre ells al pare de Valent\xc3\xadn. En veure-ho, el jove es va girar i va cridar \xe2\x80\x9cJa est\xc3\xa0 b\xc3\xa9 de pegar al meu pare!\xe2\x80\x9d. Fou en aquell moment que un policia li va disparar a boca de can\xc3\xb3 una pilota de goma directa al pit que li va rebentar el cor. _NEWLINE_Quan ja\xc3\xafa a terra, segons els testimonis, fins i tot el van continuar colpejant amb les porres. Son pare va voler acostars\'hi, per\xc3\xb2 la mateixa policia li ho imped\xc3\xad._NEWLINE_Van portar-lo a l\'Hospital Cl\xc3\xadnic on va ingressar ja cad\xc3\xa0ver. Se li va practicar l\'aut\xc3\xb2psia i la conclusi\xc3\xb3 va ser \xe2\x80\x9caturada card\xc3\xadaca\xe2\x80\x9d._NEWLINE_El dia 26, mentre un centenar dels seus companys encara f\xc3\xa8ien gu\xc3\xa0rdia davant un cercle de carretons de c\xc3\xa0rrega i desc\xc3\xa0rrega entorn de la seua silueta en guix pintada a terra, es fa una crida a la vaga general fins a les 24 hores del 27 de juny.\n_START_SECTION_\nVaga General a Val\xc3\xa8ncia\n_START_PARAGRAPH_\nEl 27 de juny, dos dies despr\xc3\xa9s, se celebr\xc3\xa0 el seu soterrament. La vaga general fou convocada i paralitz\xc3\xa0 tota Val\xc3\xa8ncia. Des de l\'Hospital Cl\xc3\xadnic fins al cementeri, passant per Abastos, milers de persones marxaren acompanyant el f\xc3\xa8retre. Va ser una de les majors  manifestacions que es recordaven a la ciutat en molt de temps.  Entre 200.000 i 400.000 persones van rec\xc3\xb3rrer els 10 quil\xc3\xb2metres que separen l\'Hospital Cl\xc3\xadnic del Cementeri General de Val\xc3\xa8ncia, portant el ta\xc3\xbct del jove cenetista. Tamb\xc3\xa9 es van produir diferents manifestacions anarquistes de protesta per tot l\'Estat._NEWLINE_Com explicaria la periodista Rosa Solbes a la coneguda revista "Valencia Semanal": Es forma la capella ardent en el t\xc3\xbamul A del dip\xc3\xb2sit. La fam\xc3\xadlia de Valent\xc3\xadn \xc3\xa9s all\xc3\xa0 i rares vegades perd la serenitat. Per la vetla passen, durant el mat\xc3\xad, centenars de persones. \xc3\x89s una cont\xc3\xadnua desfilada de companys i corones amb cinta negra. La vaga ha comen\xc3\xa7at i els carrers estan buits d\'autobusos. Alguns comer\xc3\xa7os tanquen. Igualment, les empreses del metall, construcci\xc3\xb3, fusta, qu\xc3\xadmiques\xe2\x80\xa6 Torrent queda paralitzat. A l\'Ajuntament, els pol\xc3\xadtics mantenen una oficina permanent i els funcionaris no treballen. Els carters no reparteixen correspond\xc3\xa8ncia. La televisi\xc3\xb3 amb prou feines diu res i el poc que diu ho fa despr\xc3\xa9s de not\xc3\xadcies de futbol, escacs i moto-cross_NEWLINE_A les 15.30 el furg\xc3\xb3 negre comen\xc3\xa7a a caminar. El pare i la germana caminaran darrere del f\xc3\xa8retre els 10 quil\xc3\xb2metres de recorregut que condueixen fins al cementiri. En passar per Vivers, les obres dels pisos estan parades i els paletes s\xc3\xb3n a baix. La comitiva no es desvia cap a Govern Civil i segueix per l\'Albereda. Els vidres de Las Provincias queden fets miques. Cent mil valencians recorren el pont i hi ha algunes banderes: roges, roig-i-negres, cuatribarrades i algunes amb l\'escut del consell._NEWLINE_El president s\'ha sumat com un m\xc3\xa9s, aix\xc3\xad com el president de la Diputaci\xc3\xb3, a la manifestaci\xc3\xb3 de duel. L\'alcalde tamb\xc3\xa9 es present, i dirigents d\'esquerra, i uniformats de la companyia d\'autobusos urbans S.A.L.T.U.V., i agricultors de Uni\xc3\xb3._NEWLINE_Enfront dels jutjats, esbroncada tremenda a la policia i aquesta desapareix. Govern militar es troba herm\xc3\xa8ticament tancat.Les campanes no toquen a mort per\xc3\xb2, a les 15.00, les sirenes dels vaixells del port havien sonat 3 vegades._NEWLINE_Al cementeri, el f\xc3\xa8retre amb la bandera de la CNT va entrar a coll sobre mans acostumades a carregar i el silenci resta trencat a partir d\'aquest moment. Al fons de tot, a l\'esquerra, est\xc3\xa0 el n\xc3\xadnxol reservat per a Valent\xc3\xadn. La capa de ciment va ser coberta per desenes de corones. Se\'n porten a la fam\xc3\xadlia i la manifestaci\xc3\xb3 es dissol. Durant moltes hores m\xc3\xa9s la ciutat roman de dol. En enfosquir, la pluja esborra els tra\xc3\xa7os de guix sobre el s\xc3\xb2l del mercat."_NEWLINE_\xc2\xabAmb l\'assassinat del meu germ\xc3\xa0 torn\xc3\xa0 la por\xc2\xbb Paqui, germana de Valent\xc3\xadn Gonz\xc3\xa1lez._NEWLINE_El judici_NEWLINE_"Crec que encara no havia passat un any de l\'assassinat quan se\'n va celebrar el judici. Un diumenge a la nit, a \xc3\xbaltima hora, va cridar a mon pare Manuel del Hierro, l\'advocat, i li va dir que l\'endem\xc3\xa0 a primera hora anaven a celebrar el judici. Mon pare va dir que hi anava i li va contestar que no el deixarien entrar, perqu\xc3\xa8 era a porta tancada i nom\xc3\xa9s per als interessats. Mon pare va anar i per descomptat no l\'hi van deixar entrar; es veu que no era part interessada\xe2\x80\xa6 Ells s\'ho tallaren i ells s\'ho cosiren. Despr\xc3\xa9s ens crid\xc3\xa0 l\'advocat dient-nos que el judici l\'hav\xc3\xadem guanyat: els donaven a mos pares 1 mili\xc3\xb3 de pessetes i al policia el destinaven a Euskadi. Aix\xc3\xb2 hav\xc3\xadem guanyat... I al poc de temps ETA va matar el policia. Supose que sabrien el que havia fet o va ser casualitat, no ho s\xc3\xa9." Entrevista a Paqui, germana de Valent\xc3\xadn Gonz\xc3\xa1lez en Rojo y Negro. Setembre 2009._NEWLINE_"Eren dies que ho pass\xc3\xa0vem malament, era una bogeria tot el que hi havia passat, i vingu\xc3\xa9 l\'advocat, Manuel del Hierro, que per cert ja va morir l\'home, i va dir: \xe2\x80\x9cJo em faig c\xc3\xa0rrec\xe2\x80\x9d. Era socialista, i nosaltres no el coneix\xc3\xadem, ni de bon tros. Va venir ell a oferir-se per portar el cas i no ens va par\xc3\xa8ixer malament. No est\xc3\xa0vem d\'humor per decidir moltes coses. Jo despr\xc3\xa9s he pensat que ho va utilitzar una mica tot aix\xc3\xb2 perqu\xc3\xa8 el que va treure despr\xc3\xa9s i gens va ser el mateix. Amb els anys vaig parlar amb una altra advocada que conec i em va dir que l\'advocat llavors no tenia per qu\xc3\xa8 haver acceptat aquest acord judicial i m\xc3\xa9s sense consultar amb mon pare. A m\xc3\xa9s, el carrer en la qual estava esperant mon pare durant el judici era ple de policia. No s\xc3\xa9 si s\'esperaven alguna acci\xc3\xb3 reivindicativa: no ho s\xc3\xa9. Si just ens havien avisat la nit d\'abans! \xc3\x89s una mica rar que, si la celebraci\xc3\xb3 d\'un judici es coneix amb antelaci\xc3\xb3, ens avisaren nom\xc3\xa9s unes hores abans\xe2\x80\xa6 Entre aix\xc3\xb2 i tot el que va passar despr\xc3\xa9s jo vaig pensar, igual me n\'equivoque, que l\'advocat ho havia utilitzat pol\xc3\xadticament." Paqui Gonz\xc3\xa1lez.\n_START_SECTION_\nHomenatges\n_START_PARAGRAPH_\nNo dimit\xc3\xad cap pol\xc3\xadtic ni cap policia va ser processat per la mort de Valent\xc3\xadn. El 1993, la CGT-PV i l\'Ateneu Llibertari \xe2\x80\x9cAl Margen\xe2\x80\x9d, constitu\xc3\xafren una plataforma popular per a reivindicar que l\'Institut d\'Ensenyament Mitj\xc3\xa0 dins de l\'antic Mercat d\'Abastos de Val\xc3\xa8ncia porte el nom de Valent\xc3\xadn Gonz\xc3\xa1lez. \xe2\x80\x9cVolem homenatjar, amb el record de Valent\xc3\xadn, els treballadors an\xc3\xb2nims que van lluitar per les llibertats, tant durant la Dictadura com en la Transici\xc3\xb3. Pensem que aquesta iniciativa pot constituir un exercici de recuperaci\xc3\xb3 de la mem\xc3\xb2ria hist\xc3\xb2rica d\'una \xc3\xa8poca que es vol tapar amb un mantell d\'oblit\xe2\x80\x9d, manifestaren els protagonistes d\'aquesta iniciativa en un comunicat. Des d\'aleshores segueixen recordant Valent\xc3\xadn amb peri\xc3\xb2diques concentracions al lloc on el jove va ser assassinat._NEWLINE_En el seu 30\xc3\xa8 aniversari, el 2009, el sindicat CGT instal\xc2\xb7l\xc3\xa0 una placa dins del Mercat, recordant-ne els fets._NEWLINE_El 2014, per commemorar-ne el 35\xc3\xa8 aniversari, CNT-Val\xc3\xa8ncia al costat de les Joventuts Llibert\xc3\xa0ries de la ciutat, munt\xc3\xa0 una exposici\xc3\xb3 al lloc de l\'assassinat amb fotografies i retallades de premsa de l\'\xc3\xa8poca.'